Rolf Bækkelund

Rolf Bækkelund (1925–2024)https://www.oa.no/bydirigenten-er-dod/s/5-35-1983603 var en norsk dirigent og fiolinist. Han var bror av pianisten Kjell Bækkelund.

Bækkelund var fem år gammel da han begynte å få fiolinundervisning av fiolinisten Alf Haug. Senere fikk han undervisning av Ernst Glaser og Øivin Fjeldstad; hos Fjeldstad fikk han også timer i orkesterdireksjon. Rolf Bækkelund ble ansatt i Nationaltheatrets orkester da han var 13 år gammel. På teateret fikk han blant annet opptre for kong Haakon og dronning Maud. På skolen gikk han i klasse med den senere skulptøren Knut Steen. Som barn og ungdom turnerte Rolf Bækkelund med broren Kjell. Brødrene opptrådte også som solister på Theatercafeen samt i duett på restauranten Olympen og Nationaltheatret. 

Under andre verdenskrig gikk Rolf Bækkelund inn i motstandsarbeidet, og ble arrestert av Gestapo da han skulle levere illegale aviser. Han ble torturert en rekke ganger mens han satt i fangenskap på Victoria terrasse, som var Gestapos hovedkvarter i Norge. Etter krigen var Bækkelund et av vitnene i landssvikoppgjøret mot torturistene fra Victoria terrasse. 

Rolf Bækkelund reiste deretter til utlandet. Han bodde et par år i København, og fra 1948 studerte han i Praha, ved det tsjekkiske statlige musikkonservatoriet og ved Musikkakademiet samme sted. Han stiftet også familie i denne tiden. 

Han flyttet tilbake til Norge da han ble ansatt som leder for musikketaten i Molde i 1956. Fra 1957 til 1961 var han også leder for det prisbelønte korpset Molde Janitsjar. I 1962 flyttet han til Gjøvik, der han revitaliserte Gjøvik byorkester.Tore Hagebakken, Einy Langmoen og Helge Øye: Minneord over Rolf Bækkelund - Aftenposten 28. sept. 2024 I 1972 ble det åpnet en musikkskole i Gjøvik takket være Bækkelunds initiativ og arbeid.Rolf Bækkelund er død - Gjøvik kommune 29. aug. 2024  Det var også i stor grad hans fortjeneste at det i 1990 ble startet en lokal kammermusikkforening og kommunal kvartett i Gjøvik, en sinfonietta.Hilding Sponberg: Rolf Bækkelund (1925-2024) - Minneord i Aftenposten 4. september 2024

Bækkelund hadde også bakgrunn som lærer i orkesterledelse ved Østlandets musikkonservatorium og Norges musikkhøgskole, og var mye brukt som hoveddirigent i Norden, Tyskland og Tsjekkoslovakia.

 Priser og utmerkelser 
 Gjøvik bys kulturpris 1979
 den 5. Lindemanprisen 1982
 Caspar-prisen 1986, delt ut av Gjøvik salgs- og reklameforening.
 Norsk Musikerforbunds hedersmedalje
 Rotary Internationals Paul Harris Fellow utmerkelse
 Kongens fortjenstmedalje i gull 1994

 Referanser 

Kategori:Norske fiolinister
Kategori:Norske dirigenter
Kategori:Paul Harris Fellow
Kategori:Gjøvikprisen
Kategori:Kongens fortjenstmedalje i gull
Kategori:Norske motstandsfolk under andre verdenskrig
Kategori:Personer fra Gjøvik kommune
Kategori:Personer fra Oslo